Διαστρωμάτωση κινδύνου με αναίμακτες τεχνικές σε ασθενείς με αποκλεισμό αριστερού σκέλους
Authors: Παπαθωμά Καλλιόπη 
Published: June 2022

Εισαγωγή: Ο αποκλεισμός αριστερού σκέλους (LBBB) σε ασθενείς με συστολική καρδιακή ανεπάρκεια (HF) αποτελεί έναν αρνητικό παράγοντα επιβίωσης. Επιπλέον η παρουσία του LBBB μπορεί να υποδηλώνει οργανική καρδιακή νόσο. Οι ως τώρα έρευνες με ανάλυση των κυματιδίων σε διάφορους τομείς της καρδιάς έχουν δείξει ότι μπορούν να προσφέρουν σημαντικές πληροφορίες για την μελέτη της πρόγνωσης των ασθενών. Όμως η μορφολογία του LBBB σε ολόκληρο το χρονοφασματικό πεδίο δεν έχει αναλυθεί έως τώρα. Σκοπός της παρούσας μελέτης είναι να διερευνηθούν οι διαφορές του συμπλέγματος QRS στην μορφολογία του LBBB σε ολόκληρο το χρονοφασματικό πεδίο σε άτομα που παρουσιάζουν LBBB με και χωρίς οργανική καρδιακή νόσο.Μεθοδολογία: Μελετήθηκαν συνολικά 86 άτομα με αποκλεισμό αριστερού σκέλους: 17 άτομα χωρίς οργανική καρδιακή νόσο (Ομάδα Α) και 69 ασθενείς που είχαν τεκμηριωμένη συστολική καρδιακή ανεπάρκεια (Ομάδα Β). Αναλυτικά, η ομάδα B αποτελούνταν από 39 ασθενείς με LBBB και μυοκαρδιοπάθεια διατατικού τύπου και 30 ασθενείς με LBBB και μυοκαρδιοπάθεια ισχαιμικής ατιολογίας. Οι δύο ομάδες ήταν παρόμοιες όσον αφορά την ηλικία (μέσος όρος ηλικίας 66 έτη) και το φύλλο (μέσος όρος ανδρών 76%). Εγινε ψηφιακή καταγραφή του ΗΚΓ σε τρισδιαστατο συστημα καταγραφης (Χ,Υ,Ζ) με συσκευή Ηolter τύπου Galix Biomedical με δειγματοληψία 1000Hz. Στην συνέχεια, για κάθε απαγωγή το σύμπλεγμα QRS χωρίστηκε σε 9 χρονοφασματικά παράθυρα (……TFB) ως ακολούθως: το πεδίο του χρόνου χωρίστηκε σε 3 ίσα χρονικά παράθυρα και το πεδίο συχνοτήτων σε 3 κλίμακες (φάσμα χαμηλών συχνοτήτων: 50-100Hz, φάσμα μέσων συχνοτήτων: 100-150Hz και φάσμα υψηλών συχνοτήτων: 150-200Ηz). Κατόπιν, υπολογίστηκαν και συγκρίθηκαν η μέση και η μέγιστη ενέργεια για κάθε ένα χρονοφασματικό παράθυρο χρησιμοποιώντας το κυματίδιο Complex Morlet. Το αποτέλεσμα θεωρήθηκε στατιστικά σημαντικό για τιμή p_value<0.05. Τα χαρακτηριστικά που προέκυψαν χρησιμοποιήθηκαν για την ανάπτυξη ενός μοντέλου πολυμεταβλητής λογιστικής παλινδρόμησης.Αποτελέσματα: Μελετήθηκαν 86 άτομα (μέση ηλικία 66 ± 7 έτη). Η ομάδα Β είχε ευρύτερο QRS (166,7msec) σε σύγκριση με την ομάδα Α (147,50msec). Οι τιμές των ενεργειών που παρουσίασε η ομάδα Α ήταν όλες χαμηλότερες συγκριτικά με την ομάδα Β. Οι στατιστικά σημαντικές διαφορές παρατηρήθηκαν στο ανιόν σκέλος του QRS και συγκεκριμένα στα παράθυρα TFB4 (ρ=0,040) και TFB7 (ρ=0,013) (μέγιστη ενέργεια του 1ου τεταρτημόριου, στο χαμηλό και μεσαίο φάσμα συχνοτήτων, άξοναςX), TFB4 (ρ=0,018) και TFB7 (ρ=0,008) (μέγιστη ενέργεια του 1ου τεταρτημόριου, στο χαμηλό και μεσαίο φάσμα συχνοτήτων, άξονας Y) καθώς και στα παράθυρα TFB4 (ρ=0,038) και TFB7 (ρ=0,032) (μέση ενέργεια του 1ου τεταρτημόριου, στο χαμηλό και μεσαίο φάσμα συχνοτήτων, άξονας Y). Το μοντέλο πολυμεταβλητής λογιστικής παλινδρόμησης, που αναπτύχθηκε χρησιμοποιώντας τις παραπάνω παραμέτρους είχε υψηλή ευασθησία και ειδικότητα να διακρίνει τα άτομα των δύο ομάδων (AUC=0.854, 80.2% ευαισθησία και 80.3% ειδικότητα). Συμπεράσματα: Η μέθοδος ανάλυσης του συμπλέγματος QRS με κυματίδια αποκάλυψε διαφορές μεταξύ υγιών ατόμων με LBBB και ασθενών με LBBB και συστολική καρδιακή ανεπάρκεια. Αυτή η δυνατότητα θα μπορούσε να χρησιμοποιηθεί ως μέρος ενός νέου διαγνωστικού και προγνωστικού αλγορίθμου σε παρόμοιους ασθενείς. Λέξεις κλειδιά: αποκλεισμός αριστερού σκέλους (LBBB), επεξεργασία σήματος, χρονοφασματική ανάλυση, καρδιακή ανεπάρκεια, κυματίδιο morlet, σύμπλεγμα QRS